Groot skok toe sy dink verloofde is geskietWayne Champion in die hospitaal. Foto: Facebook Volgens Wayne Champion was hy en sy swanger verloofde, Marina Kent, op 2 Januarie op pad na Port Edward toe ŉ baksteen van ŉ brug af deur hul motor se voorruit gegooi is. Die baksteen het Champion teen sy linkerarm getref en diep snywonde veroorsaak. “Op ŉ eienaardige manier het ek gesien hoe die baksteen op die motor afkom, maar dit het so vinnig gebeur, ek was magteloos,” het Champion gesê. “Marina was in ŉ toestand en het aanhou skree ek is geskiet. Ek het geweet ek is nie geskiet nie, maar wel wat die skade was.” Volgens Champion het hy ŉ ent aangery voordat hy die stuur aan Kent oorgegee en sy met hom na die Netcare Margate-hospitaal gejaag het. Daar het dokters ŉ noodoperasie gedoen om die wonde aan sy arm te heg. “Dit was nie ŉ ongeluk dié nie, dit was met opset gedoen. Hulle het ons probeer doodmaak. Die beserings was baie minder as wat almal gedink het. Daar was geen gebreekte bene nie, maar wel massiewe snywonde aan my boarm en voorarm.” Champion het Maandag aan Maroela Media gesê hy herstel goed ná die voorval, maar verduur steeds erge pyn. Hy het gesê ŉ saak van poging tot moord is by die Hiberdene-polisiestasie aanhangig gemaak. Die polisie kon dit egter nie bevestig nie.